מקיף עירוני א' אשקלון, שכבה יב'. א' באייר תשע"ח, 16.4.18

מספר שאלון: 039202

**מחשבת ישראל (פילוסופיה יהודית)**

**בחינת מתכונת**

**שתי יחידות לימוד**

**אהבה, זוגיות ומיניות במחשבת ישראל**

**שמונה פרקים לרמב"ם**

**הוראות לנבחן**

1. משך הבחינה: שעתיים וחצי.
2. מבנה הבחינה ומפתח הערכה: בשאלון זה שלושה חלקים.
3. חומר עזר מותר בשימוש: **אין**.
4. הוראות מיוחדות: **במבחן יש שתי יחידות לימוד נפרדות. בכל יחידת לימוד עליכם לענות על שאלת מקור אחת, שאלת הבנה אחת ושני מושגים.**

**אל תעתיקו את השאלה, אלא את מספרה בלבד.**

**התרכזו בנושא עליו נשאלתם, והקפידו על ניסחו ברור.**

**כתבו במחברת הבחינה בלבד, בעמודים נפרדים, כל מה שברצונכם לכתוב כטיוטה (ראשי פרקים וכדומה).**

**רישום טיוטות כלשהן על דפים מחוץ למחברת הבחינה עלול לגרום לפסילת הבחינה! רשמו "טיוטה" בראש כל עמוד טיוטה.**

**בהצלחה !**

**יחידה ראשונה- אהבה, זוגיות ומיניות במחשבת ישראל**

**חלק א- שאלות מקור**

יש לבחור **שאלה אחת** ולענות על **שלושה סעיפים** בלבד.

1. **מיניות בראי מחשבת ישראל**

קראו את המקורות שלפניכם וענו על **שלושה** סעיפים:

**"ומותר לאדם לבוא על אשתו שלא כדרכה, ודרך איברים או איך שירצה... וכבר רצה אחד החכמים לקבוע שיש בזה מן הגנאי שיהא אדם עושה עם אשתו מעשים אלו או שישמש עמה באותם האופנים שעושים ההמון לרוב התאווה, כגון מה שהזכרנו משכב הפוך, ונישוק מקומות מסוימים בגוף וכיוצא בזה, ואמרו חולקים עליו. וחכמים אומרים "כל מה שאדם רוצה לעשות באשתו – עושה", ופסק התלמוד בזה הלכה כחכמים."**

**(רמב"ם, פירוש המשנה, מסכת סנהדרין, פרק ז' משנה ג', מהדורת קאפח)**

**"** **דע כי חבור זה הוא ענין קדוש ונקי כשיהיה הדבר כפי מה שראוי ובזמן הראוי ובכוונה הנכונה. ואל יחשוב אדם כי בחבור הראוי יש גנאי וכיעור חלילה מזה. שהחבור הראוי נקרא ידיעה, ולא לחנם נקרא כך כאמור "וידע אלקנה את חנה אשתו". וזהו סוד טפת הזרע כשהיא נמשכת ממקום הקדושה ובטהרה נמשכת הדעה [והחכמה] והבינה והוא המוח. ודע שאלו לא היה בדבר קדושה דולה לא היו קוראין אל החבור ידיעה. ואין הדבר כאשר חשב הרב המורה ז"ל במורה הנבוכים בהיותו משבח לארסט"ו על מה שאמר כי חוש המשוש הוא חרפה לנו. חלילה, אין הדבר כמו שאמר היווני, לפי שדעתו היווני יש שמץ מינות שאינו מורגש, שאלו היה מאמין שהעולם מחודש בכוונה לא היה אומר כך זה היוני האחר. אבל כל בעלי התורה מאמינים שהשם ברא את הכל כפי מה שגזרה חכמתו, ולא ברא דבר שיהיה גנאי או כיעור, שאם נאמר כי החיבור הוא דבר של גנאי, הנה כלי המשגל הם כלי הגנות, והרי השם יתעלה הוא בראם!... שאמרו חז"ל: בשעה שהאדם מתחבר עם אשתו בקדושה- שכינה שרויה ביניהם, ובסוד "איש" ו"אשה"- י"ה, נתחממו (נכנעו לתאווה)- שכינה מסתלקת מביניהם, ונשאר "אש" "אש".**

**(איגרת הקודש, בתוך כתבי הרמב"ן)**

1. בעקבות אריסטו קובע הרמב"ם כי חוש המישוש "חרפה לנו". על סמך מה מבסס הרמב"ם קביעה זו והאם היא עולה בקנה אחד עם העמדה התלמודית?
2. הרמב"ם נתפס כהוגה שחתר לשלב בין הפילוסופיה היוונית ובין היהדות. כיצד בא הדבר לידי ביטוי בדבריו אלה?
3. בדבריו קובע הרמב"ן כי "חיבור האדם אל אשתו הוא עניין קדוש ונקי". מה מוביל אותו לקביעה זו וכיצד הדבר עולה בקנה אחד עם ההשקפה הנוצרית לגבי נישואין? הסבירו היטב.
4. כתבו שיחה בין הרמב"ם לרמב"ן בנושא המיניות, בדבריכם התייחסו לעיקרי דבריהם ולביקורת שמשמיע הרמב"ן על הרמב"ם.
5. **שיר השירים- שירת האהבה של המקרא**

קראו את המקורות הבאים וענו על **שלושה** סעיפים:

**"בראשונה היו אומרים:**

**משלי, ושיר השירים וקהלת- גנוזים היו,**

**שהם היו אומרים [שספרים אלו הם] משלות ואינם מן הכתובים.**

**ועמדו וגנזו אותם.**

**עד שבאו אנשי כנסת הגדולה ופירשו אותם".**

**(אבות דרבי נתן, נוסח א, פרק א)**

**"וכיצד היא האהבה הראויה? הוא שיאהב את ה' אהבה גדולה מאוד, עד שתהא נפשו קשורה באהבת ה', ונמצא שוגה בה תמיד כ[מו] אילו חולה חולי האהבה, שאין דעתו פנויה מאהבת אותה אישה והוא שוגה בה תמיד, בין בשבתו, בין בקומו, בין בשעה שהוא אוכל ושותה. יתר מזה- תהיה אהבת ה' בלב אוהביו שוגים בה תמיד, כמו שציוונו: "בכל לבבך, ובכל נפשך". והוא ששלמה אמר דרך משל: "כי חולת אהבה אני" (שיר השירים, ב, 5), וכל שיר השירים משל הוא לעניין זה".**

**(רמב"ם, משנה תורה, הלכות תשובה פרק י', הלכה ג)**

א. מהן הסיבות לכך שבתחילה מגילת "שיר- השירים" כנראה נגנזה ולא הוכנסה לתנ"ך? התייחסו בדבריכם לסגנון המגילה ולתכניה. מדוע החליטו חז"ל לכלול אותה לבסוף בין ספרי התנ"ך לפי המקור ב"אבות דרבי נתן"?

ב. מה הוסיף הסברו של ר' עקיבא להבנת החשיבות של "שיר- השירים" בתוך כתבי הקודש? בתשובתכם התייחסו במיוחד אל הביטויים : "שאין העולם כדאי...", "שיר השירים – קודש הקודשים". במה שונה הסברו מההסבר של "אבות דרבי נתן"?

ג. מהי גישתו הפרשנית של הרמב"ם ביחס לשיר השירים? מה הייתה טוענת הפרשנות המודרנית של חקר המקרא ביחס לדברי הרמב"ם בנושא זה? הסבירו היטב.

ד. **בשירו כותב עידן רייכל "במיטתי כבר שבועות ביקשתי את שאהבה נפשי ולא מצאתיו. חיפשתי בין כל רחובות העיר העמוסה שקרים הזאת, ולא מצאתיו. מצאוני השומרים הסובבים בעיר, אך אהובי כמעט ולא מצאתי אותו, אך לא ארפה ממנו עד שאביאו אך תוך עירי, אל בית אמי ואל חדרי, אל מיטתי".** הסבירו כיצד ניתן לקרוא את דבריו כפרשנות אלגורית, וכיצד ניתן לקרוא אותם כפשוטם.

**חלק ב- שאלות בקיאות והבנה**

יש לבחור **שאלה אחת** ולענות על **שני הסעיפים.**

1. **אברבנאל: פילו וסופיה – איזו מין שיחה...?**

אברבנאל בספרו "שיחות על אהבה" מבטא עמדות שונות בנוגע לאהבה ומיניות דרך דמויותיו הספרותיות:

1. הסבירו את הטענה המרכזית של פילו בבואו לשדל את סופיה לממש את אהבתם באופן גופני. ציינו שני נימוקים (גלויים או סמויים) להתנגדותה של סופיה .
2. הסבירו מהי אהבה אפלטונית כפי שמתייחס אליה אפלטון וכפי שמתייחסים אליה בימינו. האם, לדעתכם, תיתכן אהבה אפלטונית לפי הפירוש המודרני שלה? הסבירו את דעתכם.
3. **בין אהבה תלויה לאהבה בלתי תלויה ובין קירוב לריחוק**
4. בפירושו של הרשב"ץ לפסוק "נפלאתה אהבתך לי מאהבת נשים" ניתן למצוא שתי הנחות יסוד, כשאחת מהן היא שאהבת איש לאשתו היא תמיד תלויה בדבר. הציגו את ההנחה השנייה. מה דעתכם על הנחות אלה? הסבירו היטב.
5. מה החשש של רבי מאיר ביחס לזוגיות ומה לדעתו הפתרון ההלכתי שניתן בנושא זה? האם לדעתכם זה פתרון ראוי? הציעו פתרון אלטרנטיבי.

**חלק ג- מושגים**

יש לבחור **שני** מושגים בלבד

1. אפלטון
2. הברית החדשה
3. ט"ו באב
4. נידה

**סוף יחידה ראשונה.**

**שימו לב שעניתם על שאלת מקור אחת, שאלת הבנה אחת ושני מושגים**.

**היחידה השנייה מתחילה בדף הבא.**

**יחידה שנייה- שמונה פרקים לרמב"ם**

**חלק א- שאלות מקור**

1. **על ריפוי מחלות הנפש- שמונה פרקים, הפרק הרביעי**

**"המעשים הטובים הם המעשים המאוזנים, הבינוניים בין שני קצוות. שני קצוות אלה שניהם רעים. אחד מהם הפרזה, והשני המעטה. המעלות הן תכונות נפשיות ותכונות נרכשות, אמצעיות בין שתי תכונות גרועות. אחת מהן רבה מדי והאחרת לוקה בחסר. מתכונות אלה נובעים המעשים....**

**וכשראו הטיפשים שהמעולים הללו עשו את המעשים האלה, ולא ידעו את מטרתם, חשבו אותם למעשים טובים, והתכוונו לטענתם, להיות כמותם- החלו מענים את גופיהם בכל דרך של עינוי, בחשבם שהגיעו בזאת לידי מעלה, שעשו טוב, ושבזאת מתקרבים אל אלוהים....**

**כי התורה אסרה מה שאסרה, וציוותה מה שציוותה דווקא מסיבה זו, כלומר שנתרחק מהצד האחר על דרך התרגול... כמו כן כל מה שכתוב בתורה בדבר מתן מעשרות, הלקט, השכחה, הפאה והעוללות, ודין השמיטה והיובל והצדקה די מחסורו, כל זה קרוב לפזרנות, כדי שיתייצב בנו רוחב הלב. מבחינה זו יש להסתכל ברוב המצוות. וסופך שתראה שכולן מתרגלות את כוחות הנפש...ונשאר בדרך האמצעית."**

1. לפי המקור שלפניכם, הסבירו מהו מעשה טוב, מהי תכונה טובה ומה הקשר ביניהם.
2. "וכאשר ראו הטיפשים שהמעולים הללו עשו את המעשים האלה ולא ידעו את מטרתם..."- מהם אותם מעשים שעושים המעולים ומדוע חיקוי שלהם על ידי "הטיפשים" נחשב לטעות מרה מבחינתו של הרמב"ם?
3. הסבירו היטב כיצד מצוות התורה משפיעות על האדם.
4. **יום המעשים הטובים** הוא יום התנדבות בינלאומי, שמטרתו לגרום לכמה שיותר אנשים ברחבי העולם לעשות [מעשים טובים](https://he.wikipedia.org/wiki/%D7%A0%D7%93%D7%91%D7%A0%D7%95%D7%AA) עבור החברה, הקהילה והסביבה. זהו יום שיא המסכם פעילות מתמשכת של עשיית טוב, המתקיימת לאורך כל השנה ומקדמת את הקשר הקהילתי, מגדילה ערבות הדדית ומרחיבה את מעגלי עשיית הטוב וההתנדבות. (ויקיפדיה). האם לדעתכם נכון וראוי לציין "יום מעשים טובים"? באיזו מתכונת הייתם מציעים לקיימו? מה לדעתכם היה הרמב"ם אומר על קיומו של יום כזה? הסבירו היטב.
5. **שמונה פרקים- הפרק הראשון**

"דַּע, שֶּׁנֶּפֶשׁ הָאָדָם אַחַת; וְיֵשׁ לָהּ פְּעֻלּוֹת רַבּוֹת חֲלוּקוֹת, יִקְרָאוּן קְצָת הַפְּעֻלּוֹת הָהֵן: נְפָשׁוֹת. וְיֵחָשֵׁב בַּעֲבוּר זֶה שֶׁיֵּשׁ לָאָדָם נְפָשׁוֹת רַבּוֹת, כְּמוֹ שֶׁחָשְׁבוּ הָרוֹפְאִים, עַד שֶׁשָּׂם רֹאשׁ הָרוֹפְאִים פְּתִיחַת סִפְרוֹ, שֶׁהַנְּפָשׁוֹת שָׁלשׁ: טִבְעִית, חִיּוּנִית וְנַפְשִׁית. וּפְעָמִים שֶׁיִּקָּרְאוּ: כֹּחוֹת וַחֲלָקִים, עַד שֶׁיֵאָמֵר: חֶלְקֵי הַנֶּפֶשׁ - וְזֶה הַשֵּׁם יַעֲשׂוּהוּ הַפִּילוֹסוֹפִים הַרְבֵּה פְעָמִים. וְאֵינָם רוֹצִים בְּאָמְרָם: "חֶלְקֵי", שֶׁהִיא מִתְחַלֶּקֶת כְּהֵחָלֵק הַגּוּפוֹת, אֲבָל הֵם מוֹנִים פְּעֻלּוֹתֶיהָ הַחֲלוּקוֹת שֶׁהֵן לִכְלַל הַנֶּפֶשׁ, כַּחֲלָקִים לַ"כֹּל" הַמְחֻבָּר מֵהַחֲלָקִים הָהֵם.וְאַתָּה יוֹדֵעַ, שֶׁתִּקּוּן הַמִּדּוֹת הִיא: רְפוּאַת הַנֶּפֶשׁ וְכֹחוֹתֶיהָ. וּכְמוֹ שֶׁהָרוֹפֵא אֲשֶׁר יְרַפֵּא הַגּוּפוֹת צָרִיךְ שֶׁיֵּדַע תְּחִלָּה הַגּוּף אֲשֶׁר יִרְפָּאֵהוּ: כֻּלּוֹ וַחֲלָקָיו מָה הֵם, רְצוֹנִי לוֹמַר: גּוּף הָאָדָם; וְצָרִיךְ שֶׁיֵדַע אֵיזֶה דְבָרִים יַחֲלוּהוּ וְיִשְׁמֹר מֵהֶם; וְאֵיזֶה דְבָרִים יַבְרִיאוּהוּ וִיכַוֵּן אֲלֵיהֶם - כֵּן רוֹפֵא הַנֶּפֶשׁ הָרוֹצֶה לְתַקֵּן מִדּוֹת הָאָדָם, צָרִיךְ שֶׁיֵּדַע הַנֶּפֶשׁ וְכֹחוֹתֶיהָ בִּכְלָלָהּ וַחֲלָקֶיהָ, וּמַה יַחֲלֶה אוֹתָהּ וּמַה יַבְרִיאָהּ. וּמִפְּנֵי זֶה אֹמַר, שֶׁחֶלְקֵי הַנֶּפֶשׁ הֵם חֲמִשָּׁה: הַזָּן - וְהוּא נִקְרָא: צוֹמֵחַ; וְהַמַּרְגִּישׁ, וְהַמְדַמֶּה, וְהַמִּתְעוֹרֵר, וְהַשִׂכְלִי".

1. מהי טענת הרופאים לגבי נפש האדם ומהו מבנה הנפש לפי הרופאים? כיצד מתייחס הרמב"ם לטענה זו?
2. הציגו את חמשת חלקי הנפש. תנו דוגמא לכל חלק וכתבו מהי חשיבותו.
3. מיהו חולה נפש על פי הרמב"ם ומהם הגורמים לטעויות בשיפוט המוסרי של האדם? כיצד ניתן לרפא מחלת נפש?
4. הרמב"ם טוען: "דרך האמצע- כלל גדול בתורת המידות". א.ד. גורדון כותב "במידת הפשרנות עם המציאות הרקובה הזאת לא נרחיק ללכת... רק אחת אני יודע, במידת הפשרנות אפשר מאוד לחיות חיים טובים מאוד בטעם בלי הנפש הפושרת, אפשר מאוד לעשות עסקים טובים מאוד. אבל יצירה... מסופקני, אם יצר אדם מעולם יצירה כל שהיא במידת הפשרנות..." הסבירו את דבריו של גורדון, וכתבו דו שיח בינו לבין הרמב"ם תוך התייחסות לטענותיהם.

**חלק ב- שאלות הבנה ובקיאות**

יש לענות על **שאלה אחת** בלבד

1. **על העבירות של כוחות הנפש (פרק שני)**
2. הסבירו מהו החלק השואף 0המתעורר), והסבירו מדוע לפי הרמב"ם חלק זה אחראי לעבירות ולמצוות.
3. לדעת הרמב"ם, אי אפשר לומר על החלקים "המזין" ו"המדמה" שיש בהם מעלה או מגרעת, אלא רק שהם פועלים באופן תקין או משובש. הסבירו מדוע.
4. **דרך האמצע והנטייה לצדדים- פרק רביעי**
5. בדברי הביקורת של הרמב"ם על דרך הסגפנות הוא מציג את השקפתו הכללית על מצוות התורה. הביאו שתי הוכחות לכך שהתורה אינה מעודדת סגפנות.
6. כיצד מסביר הרמב"ם את ההתנהלות הנראית לכאורה כסגפנות ביהדות, כגון תופעת הנזיר?

**חלק ג- מושגים**

יש לבחור **שני** מושגים בלבד

1. שיתוף השם
2. המדברים
3. מחויב, אפשרי, נמנע
4. מסכת אבות

**סוף יחידה שנייה.**

**שימו לב שעניתם על שאלת מקור אחת, שאלת הבנה אחת ושני מושגים.**

**"טוב שיש סוף לנסוע לעברו, אך בסופו של דבר - המסע הוא שחשוב."**

**אורסולה לה-גווין (מתוך הספר "צד שמאל של החושך").**

**הסוף אמנם קרוב, אך מקווה שבמסע שהתחלנו לפני שלוש שנים כמעט, תמשיכו לצעוד עוד זמן רב...**

**מאמינה בכל אחד ואחת מכם!**

**בהצלחה רבה,**

**יסמין**